b'\n_START_ARTICLE_\nBl\xc3\xa5kulla\n_START_PARAGRAPH_\nBl\xc3\xa5kulla var i svensk folketro det fjellet eller hemmelige stedet der heksene samlet seg for \xc3\xa5 m\xc3\xb8te Djevelen og feire heksesabbat. If\xc3\xb8lge tradisjonene fl\xc3\xb8y heksene p\xc3\xa5 sopelimer, dyr og annet til Bl\xc3\xa5kulla skj\xc3\xa6rtorsdag. Orgiene skal ha p\xc3\xa5g\xc3\xa5tt til p\xc3\xa5skeaften eller p\xc3\xa5skemorgen da heksene f\xc3\xb4r hjem igjen. Heksemesser p\xc3\xa5 Bl\xc3\xa5kulla skal ogs\xc3\xa5 ha foreg\xc3\xa5tt valborgsnatta (valpurgisnatt, natta til 1. mai).\n_START_SECTION_\nNavn\n_START_PARAGRAPH_\nNavnet Bl\xc3\xa5kulla ble i gamle dager ogs\xc3\xa5 skrevet Blockula og er trolig en forsvenskning av Blocksberg, det vil si fjellet Brocken i Tyskland, et av stedene Satan angivelig holdt til. I engelsk spr\xc3\xa5k og kultur brukes gjerne betegnelsen Bald Mountain p\xc3\xa5 samme m\xc3\xa5te som det svenske Bl\xc3\xa5kulla og det norske Blokksberg.\n_START_SECTION_\nP\xc3\xa5skk\xc3\xa4rringar og majbrasor\n_START_PARAGRAPH_\nTradisjonen med p\xc3\xa5skk\xc3\xa4rringar, utkledte barn som bytter hilsner mot sm\xc3\xa5gaver i p\xc3\xa5ska, skal henge sammen med forestillingene om hekser p\xc3\xa5 vei til B\xc3\xa5klulla. P\xc3\xa5 valborgsmesseaften er det flere steder ogs\xc3\xa5 vanlig \xc3\xa5 tenne store b\xc3\xa5l, p\xc3\xa5 svensk kalt valborgsm\xc3\xa4ssob\xc3\xa5l eller majbrasor, for \xc3\xa5 jage vekk hekser og trollpakk. Det samme gjelder bruken av p\xc3\xa5sksm\xc3\xa4llare, fyrverkeriraketter og kinaputter i p\xc3\xa5ska, en svensk tradisjon for \xc3\xa5 skremme bort onde krefter.\n_START_SECTION_\n\xc2\xabDet stora bl\xc3\xa5kullabullret\xc2\xbb\n_START_PARAGRAPH_\nDet st\xc3\xb8rste massehysteriet under hekseprosessene i Sverige har blitt kalt \xc2\xabDet stora bl\xc3\xa5kullabullret\xc2\xbb eller \xc2\xabDet stora ov\xc3\xa4sendet\xc2\xbb. Det p\xc3\xa5gikk fra 1668 til 1676. Da ble omkring 300 personer henrettet av i alt 400 fra 1492 til 1704.'